**Likumprojekta**

**“Grozījums likumā “Par skaidras naudas deklarēšanu uz valsts robežas”” sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks | Likumprojekta mērķis ir noteikt, ka deklarējamo ārvalsts valūtā esošo skaidro naudu, ko ieved Eiropas Savienībā (turpmāk – ES) fiziskā persona, pārrēķina *euro*, piemērojot Eiropas centrālās bankas (turpmāk – ECB) katra mēneša priekšpēdējā trešdienā publicēto ārvalstu valūtas maiņas kursu. Savukārt, ja konkrētai ārvalstu valūtai nav ECB publicētā *euro* atsauces kursa, izmanto pasaules finanšu tirgus atzīta finanšu informācijas sniedzēja periodiskajā izdevumā vai tā tīmekļa vietnē publicēto valūtas tirgus kursu attiecībā pret *euro.*Likumprojektam jāstājas spēkā 2019.gada 1.janvārī. |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Ar 2019.gada 1.janvāri Elektroniskajā muitas datu apstrādes sistēmā (turpmāk – EMDAS) plānota skaidras naudas deklarācijas apstrādes funkcionalitātes ieviešana, kurā valūtas kurss no ECB tiks pārņemts reizi mēnesī, līdz ar to jāveic atbilstoši grozījumi likuma “Par skaidras naudas deklarēšanu uz valsts robežas” 4.pantā. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Saskaņā ar Eiropas Parlamenta un Padomes 2005.gada 26.oktobra Regulu (EK) Nr.1889/2005 par skaidras naudas kontroli, kuru ieved Kopienas teritorijā vai izved no tās (turpmāk – Regula Nr.1889/2005) 3.panta 1.punktu jebkura fiziska persona, kura iebrauc ES teritorijā vai izbrauc no tās un kurai ir skaidra nauda EUR 10 000 apmērā vai vairāk, deklarē šo summu tās dalībvalsts kompetentajām iestādēm, caur kuru minētā persona iebrauc ES teritorijā vai izbrauc no tās. Likuma “Par skaidras naudas deklarēšanu uz valsts robežas” 4.pants nosaka, ka deklarējamo skaidro naudu (ja persona to ved valūtā, kas nav *euro*) pārrēķina *euro*, piemērojot grāmatvedībā izmantojamo ārvalstu valūtas kursu, kas ir spēkā robežas šķērsošanas dienas sākumā. Saskaņā ar likuma “Par grāmatvedību” 5.pantu grāmatvedībā izmantojamais ārvalstu valūtas kurss ir ECB publicētais *euro* atsauces kurss, bet, ja konkrētai ārvalstu valūtai nav ECB publicētā *euro* atsauces kursa, izmanto pasaules finanšu tirgus atzīta finanšu informācijas sniedzēja periodiskajā izdevumā vai tā tīmekļa vietnē publicēto valūtas tirgus kursu attiecībā pret *euro*. *Euro* atsauces kursi tiek noteikti, pamatojoties uz ECB sistēmas un citu centrālo banku saskaņošanas procedūru, kas notiek katru darbadienu plkst. 15.15 (pēc Latvijas laika), un atspoguļo valūtas tirgus situāciju attiecīgajā brīdī. *Euro* atsauces kursi tiek publicēti atbilstoši kalendāram, saskaņā ar kuru darbojas Eiropas vienotā automatizētā reālā laika bruto norēķinu sistēma TARGET2, t.i. katru dienu, izņemot sestdienas un svētdienas, kā arī šādas svētku dienas: Jaungada diena (1. janvāris), Lielā piektdiena, pirmās Lieldienas, Darba svētki (1. maijs), Ziemassvētki (25. un 26. decembris). Šobrīd skaidras naudas deklarācijās norādītie dati tiek ievadīti Valsts ieņēmumu dienesta Centrālajā muitas informācijas sistēmā (turpmāk – CMIS), tomēr sākot ar 2019.gadu ir plānots iestrādāt skaidras naudas deklarāciju funkcionalitāti Valsts ieņēmumu dienesta EMDAS, kurā valūtas kurss no ECB pašlaik tiek pārņemts reizi mēnesī. Saskaņā ar regulas Nr.2015/2447 146.panta 1.punkta “a” apakšpunktu, 2.punktu un 3.punktu, konvertējot valūtu muitas vērtības noteikšanas vajadzībām, izmanto ECB publicēto valūtas maiņas kursu, kuru publicē katra mēneša priekšpēdējā trešdienā un piemēro visu mēnesi, sākot no nākamā mēneša pirmās dienas. Ņemot vērā to, ka šobrīd EMDAS valūtas kursa pārņemšana no ECB notiek saskaņā ar Regulas Nr.2015/2447 146.panta principiem, ekonomiski izdevīgi būtu Regulas Nr.2015/2447 146.pantā noteikto valūtas konvertācijas principu ieviest arī skaidras naudas deklarēšanas uz valsts robežas regulējumā. Tādejādi arī EMDAS netiktu pārslogota ar divu dažādu funkcionalitāšu izveidi.Izvērtējot pieejamos statistikas datus secināms, ka deklarācijas par skaidras naudas ievešanu/izvešanu ārvalsts valūtā (kas nav *euro*) tiek iesniegtas skaitliski maz (apmēram, 300 deklarācijas gadā), līdz ar to tik nelielam skaitam iespējamo deklarāciju nebūtu lietderīgi izstrādāt un uzturēt atsevišķu funkcionalitāti EMDAS, tādejādi ietaupot gan finanšu līdzekļus, kas būtu nepieciešami jaunas funkcionālitātes izveidošanai un uzturēšanai, gan nenoslogojot sistēmu.Ievērojot minēto, nepieciešams veikt grozījumus likuma "Par skaidras naudas deklarēšanu uz valsts robežas" 4.pantā, paredzot, ka deklarējamo skaidro naudu pārrēķina *euro*, izmantojot ECB katra mēneša priekšpēdējā trešdienā publicēto ārvalstu valūtas maiņas kursu un piemērojot to visu mēnesi, sākot no nākamā mēneša pirmās dienas, tādejādi skaidras naudas deklarēšanas vajadzībām izmantojot jau esošo funkcionālitāti EMDAS. Papildus, lai vienkāršotu normas piemērošanu, ar likumprojektu tiek noteikts, ka informāciju par konkrēto ECB publicēto *euro* atsauces kursu Valsts ieņēmumu dienests publicē savā tīmekļa vietnē sadaļā “Muita” – “Ceļojot ārpus ES” – “Skaidras naudas deklarēšana”.Savukārt, gadījumā, ja uz *euro* tiks pārrēķināta tāda ārvalsts valūta (skaidra nauda), kuras kursu ECB nepublicē, tiks izmantots pasaules finanšu tirgus atzīta finanšu informācijas sniedzēja periodiskajā izdevumā vai tā tīmekļa vietnē publicētais valūtas tirgus kurss attiecībā pret *euro*, līdzīgi, kā tas noteikts likuma “Par grāmatvedību” 5.pantā*.* Tas nozīmē, ka tām ārvalstu valūtām, kurām ECB nepublicē *euro* atsauces kursu, izmantojamas pasaules finanšu tirgus atzīta finanšu informācijas sniedzēja periodiskajā izdevumā vai tā interneta resursā publicētais valūtas tirgus kurss attiecībā pret *euro,* kas ir spēkā skaidras naudas ievešanas vai izvešanas dienā (piemēram, finanšu informācijas sniedzēju – *Bloomberg*, *Reuters*, *Financial Times* publicētie ārvalstu valūtu kursi attiecībā pret *euro*). ECB *euro* atsauces kursu nepublicē valstīm, kurās nav pietiekami stabila ekonomiskā situācija, kurās nevar prognozēt iekšējo procesu norisi, ekonomiku vai režīmu (piemēram, Venecuēla, Baltkrievija), līdz ar to šādām valstīm izmanto atzīta finanšu informācijas sniedzēja periodiskajā izdevumā vai tā interneta resursā publicēto valūtas tirgus kursu attiecībā pret *euro,* kas ir spēkā skaidras naudas ievešanas vai izvešanas dienā.Saskaņā ar likuma “Par skaidras naudas deklarēšanu uz valsts robežas” 3.pantu, kompetentā iestāde nedeklarētas skaidras naudas ievešanas Latvijas Republikā no valstīm, kuras nav Eiropas Savienības dalībvalstis, un izvešanas no Latvijas Republikas uz valstīm, kuras nav Eiropas Savienības dalībvalstis jomā ir Valsts ieņēmumu dienests. Latvijas Republikas robežšķērsošanas vietās, kur nav izveidoti muitas kontroles punkti, kompetentās iestādes funkcijas pilda Valsts robežsardze |
| 3. | Projekta izstrādē iesaistītās institūcijas un publiskas personas kapitālsabiedrības | Finanšu ministrija un Valsts ieņēmumu dienests. |
| 4. | Cita informācija | Nav |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Likumprojekta tiesiskais regulējums skar personas, kuras, šķērsojot Latvijas Republikas valsts robežu, ieved ES muitas teritorijā vai izved no tās skaidru naudu 10 000 *euro* apmērā vai vairāk, kā arī Valsts ieņēmumu dienestu un Valsts robežsardzi, kuras ir kompetentās iestādes likuma “Par skaidras naudas deklarēšanu” ietvarā (3.pants). |
| 2. | Tiesiskā regulējuma ietekme uz tautsaimniecību un administratīvo slogu | Sabiedrības grupām un institūcijām projekta tiesiskais regulējums nemaina tiesības un pienākumus, kā arī veicamās darbības. |
| 3. | Administratīvo izmaksu monetārs novērtējums | Likumprojekts šo jomu neskar. |
| 4. | Atbilstības izmaksu monetārs novērtējums | Likumprojekts šo jomu neskar. |
| 5. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Likumprojekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Likumprojekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Likumprojekts šo jomu neskar. |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Sabiedrības līdzdalība ir nodrošināta, publicējot likumprojektu 2018.gada 30.maijā Finanšu ministrijas tīmekļvietnē sadaļā “Sabiedrības līdzdalība” <http://www.fm.gov.lv/lv/sabiedribas_lidzdaliba/tiesibu_aktu_projekti/muitas_politika#project471> |
| 2. | Sabiedrības līdzdalība projekta izstrādē | Likumprojekts 2018.gada 7.jūnijā nosūtīts saskaņošanai Konsultatīvās padomes muitas politikas jomā locekļiem. Minētās padomes sastāvā ir pārstāvji no Latvijas Tranzīta biznesa asociācijas, biedrības “Autopārvadātāju asociācija “Latvijas auto””, Rīgas tehniskās universitātes, Latvijas Nacionālās kravas ekspeditoru un loģistikas asociācijas, biedrības “Latvijas Aviācijas asociācija”, Latvijas Darba devēju konfederācijas, Satiksmes ministrijas, VAS “Latvijas dzelzceļš” un Latvijas Loģistikas asociācijas. |
| 3. | Sabiedrības līdzdalības rezultāti | Konsultatīvās padomes muitas politikas jomā locekļi atbalsta likumprojekta virzību piedāvātajā redakcijā. |
| 4. | Cita informācija | Nav |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Valsts ieņēmumu dienests, Valsts robežsardze. |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Valsts ieņēmumu dienesta un Valsts robežsardzes funkcijas netiks mainītas. Nav nepieciešams veidot jaunas institūcijas. Nav nepieciešama esošu institūciju likvidācija vai reorganizācija. |
| 3. | Cita informācija | Nav |

 Finanšu ministre D.Reizniece-Ozola

Vībāne 67095559

Marika.Vibane@fm.gov.lv